钦定古今图书集成/明伦汇编/氏族典/第129卷 > 陈堂
## 钦定古今图书集成/明伦汇编/氏族典/第129卷 > 陈堂

按《广东通志》：“堂字明佐，南海人。登隆庆戊辰进士，初
仕严州司理，以治行最，征拜南京湖广道御史。屡奉
敕巡视京营，巡上下江，监兑漕粮，督修孝陵、两监、应
天棘闱，所至激浊扬清，釐奸剔蠹。万历丁丑，以星变
上疏，论河套、贡市、漕河段疋诸宜兴革状，及请斥权
珰、退不法，宥谏臣，纚纚数万言，皆切中时弊。时元辅”
张居正闻丧夺情，欲堂附会保留，堂不可。复劾大臣
之党庇者，益与张忤。出为四川参议，竟用大计贬堂归。遂家居奉母，绝意仕进，凡九膺荐剡，不起。母终，起
复广西佥事。大征岑凑，奏捷，晋光禄寺少卿。疏裁冗
费，又请皇太子冠婚。危言劲气，不减居南台时。未几，
奉使册封，以疾不允，遂拜南京尚宝司卿。疏再上，乃
许致仕。